የኢትዮጵያና የሱዳን የድንበር ውዝግብ የህዳሴ ግድብንና የአካባቢውን ሰላም ዒላማ ማድረጉ ተገለጸ
የአውሮፓ ኅብረት ለኢትዮጵያ የሚሰጠው ድጋፍ አለመቆሙ ተነገረሰሞኑን በኢትዮጵያና በሱዳን መካከል የተፈጠረው የድንበር ውዝግብ ከግጭት ባለፈ፣ ከህዳሴ ግድብና ከቀጣናው የፖለቲካ ቀውስ ጋር እንዲያያዝ የማድረግ አዝማሚያ እንዳለ የውጭ ጉዳይ ሚኒስቴር አስታወቀ፡፡የሚኒስቴሩ ቃል አቀባይ ዲና ሙፍቲ (አምባሳደር) ማክሰኞ ታኅሳስ 13 ቀን 2013 ዓ.ም. በሰጡት ሳምንታዊ ጋዜጣዊ መግለጫ፣ ሰሞኑን በኢትዮጵያና በሱዳን ድንበር  የታየውን አለመግባባት ሌላ አጀንዳ እንዲይዝ የሚፈልጉ ኃይሎች አሉ ብለዋል።ቃል አቀባዩ በመግለጫቸው የህዳሴው ግድብ ግንባታ ከተጀመረ ጊዜ ጀምሮ፣ በምሥራቅ አፍሪካ ቀጣና ላይ የሚያንዣብብ ኃይል መኖሩን ገልጸዋል፡፡ካለፉት ሁለት ሳምንታት ጀምሮ በሁለቱ አገሮች ድንበር ላይ የሱዳን ጦር በከባድ መሣሪያዎች በመታገዝ ጥቃት ሲፈጸም እንደቆየ፣ የኢትዮጵያ አርሶ አደሮች ምርት መዘረፉንና በሰላማዊ ሰዎች ላይ ጉዳት መድረሱን በቅርቡ የወጡ መረጃዎች ያሳያሉ፡፡ይህን ተከትሎ ኢትዮጵያ የድንበሩን ጉዳይ  በሰላማዊ ሁኔታ ለመፍታት ዝግጁ እንደሆነችና  በሁለቱ አገሮች መካከል ያለው ልዩነት ለሌላ ድብቅ ኃይል መጠቀሚያ እንዳይሆን፣ ከሱዳን መንግሥት ጋር ውይይት እየተደረገ እንደሆነ ቃል አቀባዩ ተናግረዋል።ቃል አቀባዩ አክለውም በሁለቱ አገሮች መካከል ጊዜያዊ ግጭት ከመፍጠር ባለፈ፣ ቀጣናዊ የፖለቲካ ቀውስ እንዲሆን ሁልጊዜም የሚሠሩ አካላት እንዳሉ ቢናገሩም፣ ማንነታቸውን ግን አልገለጹም፡፡በሁለቱ አገሮች መካከል ስለተፈጠረው ችግር ለመነጋገር የኢትዮጵያ መንግሥት ዝግጁ እንደሆነ፣ በሱዳን በኩልም መልካም ፈቃድ እንዳለ ጨምረው ገልጸዋል፡፡‹‹በድንበሩ ጉዳይ ያለውን ልዩነት እናምናለን፡፡ ነገር ግን እንደ አገር የተያዘው አቋም በውይይት እንፍታው የሚል ነው፤›› ሲሉ ቃል አቀባዩ አስረድተዋል፡፡የሱዳን ጠቅላይ ሚኒስትር አብደላ ሃምዶክ በኢትዮጵያ የተሳካ ጉብኝት ማድረጋቸውን የገለጹት ቃል አቀባዩ፣ በኢትጵያና በሱዳን ድንበር አካባቢ ያሉ ጉዳዮችን በተመለከተ መፍትሔ ለመስጠት የተቋቋመው የጋራ የድንበር ኮሚሽን ስብሰባ እያካሄደ መሆኑን ተናግረዋል፡፡‹‹በዋናነት ከሱዳን ጋር ያልተከለለ ድንበር እንዳለ በሁለቱም ወገን ይታወቃል፡፡ ይህም በተለያዩ ጊዜያት ይነሳል፡፡ ነገር ግን ችግሩን በውውይት እንፍታው የሚል አቋም አለ፤›› ያሉት ቃል አቀባዩ፣ የህዳሴው ግድብ ግንባታ ተጠናቆ ኃይል ማመንጨት እስካልጀመረ ድረስ የቀጣናውን ሰላም የማይፈለጉ ኃይሎች ሥራቸውን አያቆሙም ብለዋል፡፡ማክሰኞ ታኅሳስ 13 ቀን 2013 ዓ.ም. ሁለተኛው የኢትዮ ሱዳን የድንበር ጉዳዮች የከፍተኛ አመራሮች ውይይት በካርቱም የተጀመረ ሲሆን፣ ምክትል ጠቅላይ ሚኒስትርና የውጭ ጉዳይ ሚኒስትር ደመቀ መኮንን ተገኝተዋል፡፡በተያያዘ ዜና ኢትዮጵያ በሰሜን የአገሪቱ ክፍል በወሰደችው የሕግ ማስከበር ዘመቻ ምክንያት፣ የአውሮፓ ኅብረት ለኢትዮጵያ የሚሰጠውን ድጋፍ አቁሟል ተብሎ በተለያዩ ሚዲያዎች የተሠራጨው መረጃ የተሳሳተ መሆኑን ቃል አቀባዩ ገልጸዋል፡፡እ.ኤ.አ. ከ2014 እስከ 2020 ድረስ የአውሮፓ ኅብረት በኢትዮጵያ ለተለያዩ ዘርፎች ማስፈጸሚያ የሚውል ለመለገስ ቃል ከገባው 815 ሚሊዮን ዩሮ ውስጥ 95 በመቶ የሚሆነውን፣ ኢትዮጵያ በአግባቡ መጠቀሟን ቃል አቀባዩ አስረድተዋል፡፡ቃል አቀባዩ አክለውም ቀሪውን ድጋፍ ለመልቀቅ ደግሞ በአገሪቱ ሰሜናዊ ክፍል በተፈጸመው የሕግ ማስከበር ዕርምጃ ላይ መሟላት የሚገባቸውን ቅድመ ሁኔታዎች እንዳስቀመጠ ገልጸዋል፡፡የአውሮፓ ኅብረት ለኢትዮጵያ ድጋፍ አቁሟል ተብሎ የተሠራጨው ዘገባ ስህተት መሆኑን ተናግረዋል፡፡ 